單車

單車，又叫腳車、自行車或腳踏車，係兩轆車，人力踩，需要少少平衡力先可以踩。

而用單車就叫踩單車。踩單車嘅人就係單車手，而參與單車比賽嘅就係單車選手。

簡史

由槪念到兩輪木馬

最早追溯到十五世紀，已經有「騎住一部兩轆車作代步」嘅槪念圖。例如達文西嘅學生Gian Giacomo Caprotti da Oreno喺1493年畫嘅設計圖。但一般相信，1817年至1818年之間德國人Karl Drais男爵發明嘅Laufmaschine先至係單車嘅始祖。但係呢種兩輪木馬並無傳動裝置，要靠騎手雙腳撐地推郁架車。

1830年代

第一部真正靠騎手踩腳踏帶動車轆轉動嘅單車應該係蘇格蘭人Kirkpatrick Macmillan嘅後輪驅動單車。呢部單車以一系列踏板同槓桿構成傳動系統，同現代以鍊條傳動嘅單車好唔同。

前輪驅動以及Penny-farthing

1860年代至1890年代期間，流行前輪驅動嘅單車。由於前輪直徑直接影響騎手每踩腳踏一圈單車前進嘅距離，所以單車前輪越嚟越大。由於前輪比後輪大好多，尤如將當時英國兩款硬幣擺埋一齊咁，所以呢類單車叫 Penny-farthing。

高重心帶嚟安全問題，騎手一旦炒車會受重傷，所以當時踩單車係一項攞條命嚟較飛嘅玩意。

「安全單車」同其後

1885年，英國人John Kemp Starley將旗下生產嘅單車改用鍊條同齒輪嚟驅動、又裝配直徑統一嘅前後轆；新設計單車以 "Rover" 之名推出市場，反應熱烈。由於比起 Penny-farthing，"Rover" 踩起嚟較為安全穩定，所以後嚟 "Rover" 單車被稱為「安全單車」。

1888年，蘇格蘭人John Boyd Dunlop發明咗充氣式車胎，令行車舒適性大增。

因為踩單車唔再係玩命嘅危險玩意，單車活動亦開始普及。

十九世紀末至二十世紀初，斜躺單車面世，由於呢種單車喺風阻以及車手發力等各方面都具有優勢，以至國際單車聯會喺1934年禁止呢類單車參賽。

1910年代，單車變速器面世。

單車基本結構

一架典型單車嘅基本結構包括車架、傳動系統、燮位 / 座椅、制動系統、手柄，成個結構組合由 1885年第一部有鏈單車出現之後冇乜變過
。不過𠵱家嘅設計細節上已經改進咗好多，好似用電腦幫手設計；現代物料；個人化、特別用途設計等。

單車響歷史上有佢嘅影嚮力，無論喺文化或者工業嘅範疇。早期嘅造單車用當時嘅技術，家下研究、設計、造單車嘅科技唔單止用咗現代嘅技術，重提出啲嶄新嘅概念。

單車用途及種類

單車最先響 19世紀嘅歐洲出現；到咗而家，全世界嘅單車有成十億架。係世界各地主要嘅交通運輸工具，好似中國大陸同荷蘭咁。踩單車作為消閒活動亦大受歡迎，單車嘅其他用途有：畀細路玩、運動、速遞員送速遞、郵差派信、警察巡邏、緊急醫療、軍事用途、單車比賽……

今日嘅單車，因應唔同嘅用途而發展出唔同類型嘅單車。例如室內場地競賽單車、公路賽單車、山地單車、貨運單車等等。

電動單車

單車嘅動力係人用腳踩，即係人力。為咗唔使踩咗咁辛苦或者慳力，有人就將細型嘅電動摩打安喺單車之上，提供有限嘅動力，電動摩打同電池一般好細同唔起眼，同普通嘅單車差唔多。

單車徑
 三輪車